FI Euroopan unionin virallinen lehti C 271/24

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 271/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FARRO DI MONTELEONE DI SPOLETO”

EY-N:o: IT-PDO-0005-0603-11.05.2007

SMM ( ) SAN ( X )

1. Nimi:

Farro di Monteleone di Spoleto

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Farro di Monteleone di Spoleto on Triticum dicoccum -lajin paikallinen, tuotantoalueelle ominainen ekotyyppi, jolle ovat ilmastoon ja maaperään aikojen myötä tapahtuneen sopeutumisen ansiosta kehittyneet seuraavat morfologiset ja fysiologiset erityisominaisuudet, jotka erottavat sen muilla maantieteellisillä alueilla tuotetusta spelttivehnästä: varhain keväällä kylvettävä; kasvin korkeus alle 120 cm; keskimääräinen kasvunopeus; puolipysty, hennosti versova; pehmeät, jossain määrin siniharmaan härmeiset korret ja lehdet; pienet, yleensä litteät tähkät, jotka täysin kypsyneinä ovat väriltään luonnonvalkoisia; helpeet ovat tiukasti kiinni jyvissä; jyvän kannassa on runsaasti nukkaa, jyvät ovat selvästi kaarevia, murtumapinta lasimainen; väri on vaaleanruskea, meripihkaan vivahtava, ja se erottaa selkeästi tuotteen kaikista muista vastaavista tuotteista myös jauhettuna. Farro di Monteleone di Spoleto saatetaan kulutukseen seuraavissa tarjontamuodoissa: FARRO INTEGRALE: väriltään meripihkaan vivahtavan vaaleanruskeita pitkänomaisia kaarevia jyviä, joiden kuori on poistettu; suutuntuma on kova ja kuiva; FARRO SEMIPERLATO: eroaa edellisestä siltä osin, että kokonaisen jyvän pinta on hieman hioutunut, väri on vaaleampi ja suutuntuma pehmeämpi, minkä vuoksi tuotetta suositellaan käytettäväksi keittoihin ja salaatteihin; FARRO SPEZZATO: valmistetaan kuorituista kokonaisista spelttijyvistä, jotka rouhitaan ja lajitellaan koneellisesti koon mukaan siivilässä; väriltään meripihkaan vivahtavan vaaleanruskeita lasimaisia siruja; SEMOLINO DI FARRO: valmistetaan jauhamalla kokonaisista spelttijyvistä; edellistä hienojakeisempaa mutta lasimaisuutensa vuoksi ei kuitenkaan pölymäistä, hajoaa ja muuttuu taikinamaiseksi suussa; väriltään erityisen vaaleaa.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Edellä kuvattujen neljän perinteisen tarjontamuodon mukaisen SAN-tuotteen ”Farro di Monteleone di Spoleto” tuotannon sekä jyvien irrottamisen, kuorimisen, hiomisen ja jauhamisen on tapahduttava tuotantoalueella, jotta tuotteen laatu ja erityisominaisuudet säilyvät muuttumattomina.

3.6 Viipalointia, raastamista, pakkaamista jne. koskevat erityiset säännöt:

Farro di Monteleone di Spoleto saatetaan kulutukseen elintarvikekäyttöön tarkoitetuissa muovipusseissa, joissa tuotteen aistinvaraiset ja hygieniaan liittyvät ominaisuudet säilyvät muuttumattomina ja joiden vetoisuus on ½ tai 1 kilogrammaa, tai paperista tai nailonista valmistetuissa 25 kilogramman säkeissä. Muovipusseihin pakattaessa käytetään tyhjiötekniikkaa. Kaikki SAN-tuotetta ”Farro di Monteleone di Spoleto” sisältävät pakkaukset on suljettava sinetillä, ja niiden sekä niihin sijoitettujen, tuotteen kanssa kosketuksessa olevien etikettien tai painotuotteiden on oltava uusia, puhtaita, myrkyttömiä sekä voimassa olevan yhteisön ja Italian lainsäädännön mukaisia.

3.7 Merkintöjä koskevat erityiset säännöt:

Tuotelogon lisäksi pakkausten etiketeissä on oltava selkein ja luettavin painokirjaimin yhteisön graafinen tunnus siihen liittyvine mainintoineen sekä lainsäädännössä edellytetyt tiedot. Logo muodostuu neliöstä, ja siinä on sivukuva takajaloilleen nousseesta leijonasta käpälässään kaksi spelttivehnätähkää, sekä kuusi pellossa kasvavaa tähkää.

Jos logoa käytetään etiketissä, on ehdottomasti noudatettava jäljempänä olevan mallin mukaisia kirjainten mittasuhteita.

Logo voi kuitenkin olla myös harmaasävykuva tai yksivärinen.

Tuotteet, joiden valmistuksen raaka-aineena on käytetty SAN-tuotetta ”Farro di Monteleone di Spoleto”, sellaisenaan tai jalostettuna, voidaan saattaa kulutukseen pakkauksissa, joissa viitataan alkuperänimitykseen ilman yhteisön tunnusta. Viittauksessa alkuperänimitykseen on oltava seuraava teksti: ”Tuote on valmistettu Farro di Monteleone di Spoleto -spelttivehnästä”. Edellä mainittua sovelletaan, edellyttäen että aidoksi varmennettu suojattu alkuperänimitys liittyy yksinomaan Triticum dicoccum (Schubler) -lajiin; tämä viittaus on tehtävä siten, että kuluttaja voi yksiselitteisesti todeta SAN-suojan koskevan yksinomaan kyseistä ainesosaa eikä valmistettua tai jalostettua tuotetta.

4. Maantieteellisen alueen tarkka rajaus:

SAN-tuotteen ”Farro di Monteleone di Spoleto” tuotantoalue sijaitsee Perugian maakunnan eteläosan vuoristoalueella ja käsittää Monteleone di Spoleton ja Poggiodomon kuntien hallinnollisen alueen kokonaisuudessaan sekä osia Cascian, Sant’Anatolia di Narcon, Vallo di Neran ja Schegginon kuntien hallinnollisesta alueesta vähintään 700 metrin korkeudessa merenpinnasta.

5. Yhteys maantieteelliseen alueeseen:

5.1 Maantieteellisen alueen erityisyys:

Yli 700 metrin korkeudessa merenpinnasta sijaitsevan viljelyalueen maasto on jyrkkärinteistä, kalkkipitoista ja kivistä, mikä estää veden kerääntymisen sateisina vuodenaikoina. Maaperä sisältää kohtuullisesti orgaanisia aineksia, runsaasti fosforia ja niukasti kaliumia. Alueen ilmaston erityispiirteet, toisin sanoen pitkät ankarat talvet usein toukokuulle asti ulottuvine pakkasineen ja muutamia viikkoja kestävät kesät, joiden aikana päivälämpötilat kohoavat korkeiksi, johtuvat ylätasangon pinnanmuodostuksesta. Farro di Monteleone di Spoleto -ekotyyppi kestää hyvin näitä ilmasto-olosuhteita, joihin se on sopeutunut aikojen kuluessa.

5.2 Tuotteen erityisyys:

Ominaisuus, joka tekee SAN-tuotteesta ”Farro di Monteleone di Spoleto” ainutlaatuisen, on väriltään meripihkaan vivahtava vaaleanruskea jyvä, joka on rikottuna lasimainen ja tiivis ja sisältää hieman jauhoisuutta. Muita erityispiirteitä ovat litteä, lyhyt ja suippo tähkä sekä lyhyehköt ja hieman ulospäin suuntautuneet vihneet.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Farro di Monteleone di Spoleton fyysiset ja aistinvaraiset erityisominaisuudet ja ennen muuta sille ominainen meripihkan sävyinen, halkaistuna lasimainen jyvä johtuvat yli 700 metrin korkeudessa merenpinnasta sijaitsevan jyrkkärinteisen tuotantoalueen maaperä- ja ilmasto-olosuhteista ja erityisesti kalkkipitoisesta kivisestä maaperästä, johon vesi ei pääse kerääntymään sateisinakaan vuodenaikoina. Kokeet ja tieteelliset tutkimukset ovat osoittaneet, että käytettäessä Farro di Monteleone di Spoleton siementä muilla Valnerinan alueilla saadaan tuote, joka ajan mittaan menettää erityisominaisuutensa. Tämä kertoo siitä, että tuotantoalueelle on muun muassa alueen maantieteellisen eristäytyneisyyden seurauksena kehittynyt oma paikallinen ekotyyppi, josta on syntynyt oma erityinen lajike. Ei tarvitse kuin mennä muille lähialueille todetakseen, että samanlainen jyvä muuttuu siellä lasimaisesta jauhoiseksi. Kyseessä on kevätlajike, joka on sopeutunut lopputalvella tapahtuvaan kylvöön vuoristoalueilla, joiden runsaasti fosforia ja niukasti kaliumia sisältävä maasto on jyrkkärinteistä, kalkkipitoista ja kivistä, mikä estää veden kerääntymisen sateisina vuodenaikoina. Ilmasto on tyypillinen vuori-ilmasto, jolle ovat ominaisia pitkät ankarat talvet usein toukokuulle asti ulottuvine pakkasineen ja muutamia viikkoja kestävät kesät, joiden aikana päivälämpötilat kohoavat korkeiksi. Farro di Monteleone di Spoleto on aikojen kuluessa sopeutunut näihin ilmasto-olosuhteisiin ja kestää niitä hyvin. Vieläkin selvemmin tuotteen ja sen viljelyalueen välinen yhteys ilmenee ikivanhoista historiallisista lähteistä. Monteleone di Spoletossa sijaitsevasta kuudennelta vuosisadalta eKr. peräisin olevasta etruskihaudasta (tomba della biga) on löydetty viljan jäänteitä ja muun muassa spelttivehnän jyviä. Ne kuuluvat mitä todennäköisimmin nimenomaan Triticum dicoccum -lajiin, jota perinteisesti viljellään nykyisinkin Monteleone di Spoletossa. Tämä todistaa lajin laajasta levinneisyydestä ja käytöstä kyseisenä aikana. Monteleone di Spoleton alueella toteutetuissa arkistotutkimuksissa on onnistuttu tallentamaan asiakirjoja, jotka osoittavat, että spelttivehnän viljely oli yleistä jo 1500-luvulla, ja seuraavien vuosisatojen kuluessa siitä on tullut alueella meidän päiviimme asti säilynyt maatalouskäytäntö. Ilmeinen merkityksensä on ollut myös ihmisen taidoilla, jotka liittyvät maanmuokkausmenetelmiin, oikean kylvö- ja sadonkorjuuajankohdan valitsemiseen ja isältä pojalle siirtyneeseen osaamiseen, jonka ansiosta on voitu jatkuvasti tehostaa ja lisätä tämän energia- ja ravinto-ominaisuuksiltaan erinomaisen viljan tuotantoa. Perinteiset keitot ja liemiruoat, juhlat ja seremoniat ovat osaltaan lisänneet tuotteen arvostusta laajemmassa mittakaavassa.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 31 päivänä maaliskuuta 2007Italian tasavallan virallisen lehden numerossa 76 ehdotuksen suojatun alkuperänimityksen ”Farro di Monteleone di Spoleto” hyväksymiseksi.

Eritelmän täydellinen teksti on saatavissa internetin kautta joko seuraamalla linkkiä

http://www.politicheagricole.it/NR/rdonlyres/euqam6suzienwd43v27wuvtpjkaoy4fiz2gzh55xu667wynlilv5wxortoj3jhxsdlre76rdiamdqyribk3qfgd57me/20070514_Disciplinare_esameUE_Farro_Monteleone.pdf tai